title: Regolament ta' Implimentazzjoni tal-Kummissjoni (UE) 2016/962 tas-16 ta' Ġunju 2016 li jistabbilixxi l-istandards tekniċi ta' implimentazzjoni rigward formati, mudelli u definizzjonijiet uniformi għall-identifikazzjoni u t-trażmissjoni tal-informazzjoni mill-awtoritajiet kompetenti u l-awtoritajiet ta' riżoluzzjoni lill-Awtorità Bankarja Ewropea skont id-Direttiva 2014/59/UE tal-Parlament Ewropew u tal-Kunsill (Test b'rilevanza għaż-ŻEE)

text:
               17.6.2016

               MT

               Il-Ġurnal Uffiċjali tal-Unjoni Ewropea

               L 160/35

         REGOLAMENT TA' IMPLIMENTAZZJONI TAL-KUMMISSJONI (UE) 2016/962
   tas-16 ta' Ġunju 2016
   li jistabbilixxi l-istandards tekniċi ta' implimentazzjoni rigward formati, mudelli u definizzjonijiet uniformi għall-identifikazzjoni u t-trażmissjoni tal-informazzjoni mill-awtoritajiet kompetenti u l-awtoritajiet ta' riżoluzzjoni lill-Awtorità Bankarja Ewropea skont id-Direttiva 2014/59/UE tal-Parlament Ewropew u tal-Kunsill
   (Test b'rilevanza għaż-ŻEE)
   IL-KUMMISSJONI EWROPEA,
   Wara li kkunsidrat it-Trattat dwar il-Funzjonament tal-Unjoni Ewropea,
   Wara li kkunsidrat id-Direttiva 2014/59/UE tal-Parlament Ewropew u tal-Kunsill tal-15 ta' Mejju 2014 li tistabbilixxi qafas għall-irkupru u r-riżoluzzjoni ta' istituzzjonijiet ta' kreditu u ditti ta' investiment u li temenda d-Direttiva tal-Kunsill 82/891/KEE, u d-Direttivi 2001/24/KE, 2002/47/KE, 2004/25/KE, 2005/56/KE, 2007/36/KE u 2011/35/UE, 2012/30/UE u 2013/36/UE u r-Regolamenti (UE) Nru 1093/2010 u (UE) Nru 648/2012, tal-Parlament Ewropew u tal-Kunsill (1), u b'mod partikulari, l-Artikolu 4(11) tagħha,
   Billi:

               (1)

               L-Artikolu 4(1) tad-Direttiva 2014/59/UE jistipula li jistgħu jiġu applikati obbligi ssimplifikati għal istituzzjoni meta, fid-dawl tal-kriterji msemmija fiha, u l-Linji Gwida mħejjija mill-Awtorità Bankarja Ewropea (EBA — European Banking Authority) skont l-Artikolu 4(5) ta' din id-Direttiva, l-awtoritajiet kompetenti u l-awtoritajiet ta' riżoluzzjoni jiddeterminaw li l-falliment u l-istralċ sussegwenti tal-istituzzjoni skont proċedimenti normali ta' insolvenza ma jkunux mistennija li jħallu effett negattiv sinifikanti fuq is-swieq finanzjarji, fuq istituzzjonijiet oħra, fuq il-kundizzjonijiet ta' finanzjament jew fuq l-ekonomija aktar ġenerali.

               (2)

               Bla ħsara għall-Artikolu 4(9) u (10) tad-Direttiva 2014/59/UE, l-Artikolu 4(8) jirrikjedi li l-Istati Membri jiżguraw li l-awtoritajiet kompetenti u l-awtoritajiet ta' riżoluzzjoni jkunu jistgħu jirrinunzjaw għall-applikazzjoni tar-rekwiżiti tat-Taqsimiet 2 u 3 tal-Kapitolu 1 tat-Titolu II ta' din id-Direttiva għal istituzzjonijiet affiljati ma' korp ċentrali u kompletament jew parzjalment eżentati mir-rekwiżiti prudenzjali fid-dritt nazzjonali skont l-Artikolu 10 tar-Regolament (UE) Nru 575/2013 tal-Parlament Ewropew u tal-Kunsill (2). L-Artikolu 4(8) tad-Direttiva 2014/59/UE jirrikjedi wkoll li l-Istati Membri jiżguraw li l-awtoritajiet kompetenti u l-awtoritajiet tar-riżoluzzjoni jirrinunzjaw l-applikazzjoni tar-rekwiżiti tat-Taqsima 2 tal-Kapitolu 1 tat-Titolu II ta' din id-Direttiva għal istituzzjonijiet li huma membri ta' skema ta' protezzjoni istituzzjonali (IPS — Institutional Protection Scheme). B'mod partikolari, l-Artikolu 4(10) tad-Direttiva 2014/59/UE jispeċifika li istituzzjonijiet suġġetti għal superviżjoni diretta mill-Bank Ċentrali Ewropew skont l-Artikolu 6(4) tar-Regolament tal-Kunsill (UE) Nru 1024/2013 (3) jew dawk l-istituzzjonijiet, li skont il-kriterji msemmija, jikkostitwixxu kwota sinifikanti fis-sistema finanzjarja ta' Stat Membru, huma mitluba jfasslu l-pjanijiet ta' rkupru tagħhom stess skont it-Taqsima 2 tal-Kapitolu 1 tat-Titolu II tad-Direttiva 2014/59/UE u jridu jkunu suġġetti għal pjanijiet ta' riżoluzzjoni individwali skont it-Taqsima 3 ta' dan il-Kapitolu.

               (3)

               L-Artikolu 4(7) tad-Direttiva 2014/59/UE jirrikjedi li l-awtoritajiet kompetenti u l-awtoritajiet ta' riżoluzzjoni jinfurmaw lill-EBA dwar il-mod kif applikaw l-Artikolu 4(1), (8), (9) u (10) ta' din id-Direttiva lill-istituzzjonijiet fil-guriżdizzjoni tagħhom. Jeħtieġ li dan ir-Regolament jipprovdi l-formoli għall-preżentazzjoni ta' informazzjoni relatata mal-Artikolu 4(1) u 4(8) tad-Direttiva 2014/59/UE li jistgħu jitlestew, kif xieraq, fuq bażi speċifika għall-istituzzjoni jew fuq bażi ta' kategorija skont il-prassi adottati mill-awtoritajiet kompetenti u l-awtoritajiet ta' riżoluzzjoni meta jivvalutaw l-istituzzjonijiet b'karatteristiċi simili, fid-dawl tal-kriterji msemmija fl-Artikolu 4(1) ta' dik id-Direttiva.

               (4)

               Dan ir-Regolament huwa bbażat fuq l-abbozz tal-istandards ta' implimentazzjoni sottomessi mill-EBA lill-Kummissjoni.

               (5)

               L-EBA wettqet konsultazzjonijiet pubbliċi miftuħa dwar l-abbozz tal-istandards tekniċi ta' implementazzjoni li fuqu huwa bbażat dan ir-Regolament, analizzat il-kostijiet u l-benefiċċji potenzjali relatati u talbet l-opinjoni tal-Grupp tal-Partijiet Bankarji Interessati stabbilit skont l-Artikolu 37 tar-Regolament (UE) Nru 1093/2010 tal-Parlament Ewropew u tal-Kunsill (4),

         ADOTTAT DAN IR-REGOLAMENT:
   Artikolu 1
   Regoli ġenerali
   1.   Sabiex tinforma lill-Awtorità Bankarja Ewropea (EBA) dwar l-applikazzjoni tal-Artikolu 4(1), (8), (9) u (10) tad-Direttiva 2014/59/UE lill-istituzzjonijiet fil-guriżdizzjonijiet tagħhom, l-awtoritajiet kompetenti u l-awtoritajiet ta' riżoluzzjoni għandhom jittrażmettu lill-EBA l-informazzjoni identifikata skont l-Artikoli 2 u 3 ta' dan ir-Regolament.
   2.   Għall-finijiet tat-trażmissjoni ta' informazzjoni skont il-paragrafu 1, l-awtoritajiet kompetenti u l-awtoritajiet ta' riżoluzzjoni rilevanti għandhom jimlew il-formoli rilevanti fl-Anness I u, fejn xieraq, jirreferu għal indikaturi fakultattivi stabbiliti fl-Anness II.
   3.   L-awtoritajiet kompetenti u l-awtoritajiet ta' riżoluzzjoni jistgħu jagħżlu li jimlew il-formoli stabbiliti fl-Anness I fuq bażi konġunta bil-mod li ġej:

               (a)

               l-awtoritajiet kompetenti jimlew il-partijiet rilevanti tal-formoli għall-finijiet tal-ippjanar ta' rkupru;

               (b)

               l-awtoritajiet ta' riżoluzzjoni jimlew il-partijiet rilevanti tal-formoli għall-finijiet ta' valutazzjonijiet ta' riżolvibbiltà u tal-ippjanar ta' riżoluzzjoni.

         4.   Fejn l-awtoritajiet kompetenti u l-awtoritajiet ta' riżoluzzjoni jittrażmettu l-informazzjoni identifikata skont l-Artikoli 2 u 3 ta' dan ir-Regolament lill-EBA, dawn l-awtoritajiet jistgħu jagħmlu referenza għal “kategorija ta' istituzzjonijiet”, fejn huma jiddeterminaw li żewġ istituzzjonijiet jew iżjed jikkondividu karatteristiċi simili abbażi tal-kriterji msemmija fl-Artikolu 4(1) tad-Direttiva 2014/59/UE għall-applikazzjoni tal-obbligi simplifikati.
   Artikolu 2
   Informazzjoni li għandha tiġi ppreżentata mill-awtoritajiet kompetenti
   1.   Għal kull perjodu ta' rapportar speċifikat fl-Artikolu 4 ta' dan ir-Regolament, l-awtoritajiet kompetenti għandhom jippreżentaw lill-EBA l-informazzjoni li ġejja dwar l-applikazzjoni ta' obbligi simplifikati fir-rigward tal-ammont ta' kontenut u d-dettall tal-pjanijiet ta' rkupru u d-data sakemm l-ewwel pjanijiet ta' rkupru għandhom jitfasslu u l-frekwenza għall-aġġornament tal-pjanijiet ta' rkupru:

               (a)

               l-għadd ta' istituzzjonijiet ta' kreditu u l-għadd ta' ditti ta' investiment stabbiliti fl-Istat Membru;

               (b)

               l-għadd u l-assijiet totali tal-istituzzjonijiet ta' kreditu u l-għadd u l-assijiet totali tad-ditti ta' investiment li għalihom ġew applikati obbligi simplifikati skont l-Artikolu 4(1) tad-Direttiva 2014/59/UE għall-finijiet ta' ppjanar ta' rkupru meta mqabbel mal-għadd u l-assijiet totali tal-istituzzjonijiet ta' kreditu kollha u, rispettivament, ditti ta' investiment stabbiliti fl-Istat Membru kkonċernat;

               (c)

               l-għadd u l-assijiet totali ta' istituzzjonijiet li lilhom tkun ingħatat eżenzjoni skont l-Artikolu 4(8) tad-Direttiva 2014/59/UE meta mqabbla mal-għadd u tal-assijiet totali tal-istituzzjonijiet kollha stabbiliti fl-Istat Membru kkonċernat;

               (d)

               għal kull istituzzjoni, jew kategorija ta' istituzzjoni, li lilha jkunu ġew applikati obbligi simplifikati u li jibqgħu applikabbli skont l-Artikolu 4(1) tad-Direttiva 2014/59/UE minn tmiem kull perjodu ta' rapportar:

                           (i)

                           in-numru tal-Identifikatur ta' Entità Ġuridika jew, fejn dan mhux disponibbli, isem l-istituzzjoni jew l-istituzzjonijiet li jaqgħu f'din il-kategorija;

                           (ii)

                           meta r-rapport jirreferi għal “kategorija ta' istituzzjonijiet”, deskrizzjoni tal-bażi għall-istabbiliment ta' din il-kategorija ta' istituzzjonijiet skont l-Artikolu 1(4) ta' dan ir-Regolament;

                           (iii)

                           informazzjoni kwantitattiva fir-rigward tal-applikazzjoni tal-kriterji dwar id-daqs, l-interkonnessjoni u l-kamp ta' applikazzjoni u l-kumplessità tal-attivitajiet imsemmija fl-Artikolu 4(1) tad-Direttiva 2014/59/UE;

                           (iv)

                           sommarju tal-indikaturi fakultattivi pprovduti fl-Anness II ta' dan ir-Regolament, jekk dawn jeżistu, applikati fir-rigward ta' kull wieħed mill-kriterji msemmija fl-Artikolu 4(1) tad-Direttiva 2014/59/UE;

                           (v)

                           deskrizzjoni tal-obbligi ssimplifikati meta mqabbla ma' obbligi sħaħ;

               (e)

               għal kull istituzzjoni, jew kategorija ta' istituzzjonijiet, li tkun ġiet mogħnija b'eżenzjoni skont l-Artikolu 4(8) tad-Direttiva 2014/59/UE, deskrizzjoni li abbażi tagħha tkun ingħatat l-eżenzjoni fid-dawl tal-kriterji stabbiliti fil-punti (a) u (b) tal-Artikolu 4(8) tad-Direttiva 2014/59/UE.

         2.   Għall-iskopijiet tal-preżentazzjoni tal-informazzjoni meħtieġa taħt il-paragrafu 1, l-awtoritajiet kompetenti għandhom jimlew kull waħda mill-formoli ta' rapportar fl-Anness I ta' dan ir-Regolament. Meta awtorità kompetenti tkun applikat ponderazzjoni lil kriterji partikolari fost dawk imsemmija fl-Artikolu 4(1) tad-Direttiva 2014/59/UE b'tali mod li dawn kienu partikolarment determinanti biex jiġi stabbilit li istituzzjoni jew kategorija ta' istituzzjonijiet jeħtieġ li tkun suġġetta għal obbligi simplifikati, l-awtorità kompetenti għandha tidentifika l-ponderazzjoni assenjata lil dawn il-kriterji fir-rapport tagħha. Fejn l-awtorità kompetenti ma tkunx applikat ponderazzjoni lil kriterji partikolari fost dawk imsemmija fl-Artikolu 4(1) tad-Direttiva 2014/59/UE, dik l-awtorità kompetenti għandha tidentifika fir-rapport tagħha l-importanza relattiva tal-kriterji meta tistabbilixxi li istituzzjoni jew kategorija ta' istituzzjonijiet jeħtieġ li tkun/jkunu suġġetta/i għal obbligi simplifikati.
   Artikolu 3
   Informazzjoni li għandha tiġi ppreżentata mill-awtoritajiet ta' riżoluzzjoni
   1.   Għal kull perjodu ta' rapportar speċifikat fl-Artikolu 4 ta' dan ir-Regolament, l-awtoritajiet ta' riżoluzzjoni għandhom jittrażmettu lill-EBA l-informazzjoni li ġejja dwar l-applikazzjoni ta' obbligi simplifikati fir-rigward tal-kontenut u d-dettalji tal-pjanijiet ta' riżoluzzjoni kif ukoll id-data sakemm l-ewwel pjanijiet ta' riżoluzzjoni għandhom jitfasslu u l-frekwenza għall-aġġornament tal-pjanijiet:

               (a)

               l-għadd u l-assijiet totali tal-istituzzjonijiet ta' kreditu u l-għadd u l-assijiet totali tad-ditti ta' investiment li għalihom ġew applikati obbligi simplifikati skont l-Artikolu 4(1) tad-Direttiva 2014/59/UE għall-finijiet ta' valutazzjonijiet ta' riżolvibbiltà u l-ippjanar ta' riżoluzzjoni kif imqabbel man-numru u l-assijiet totali tal-istituzzjonijiet ta' kreditu kollha u, rispettivament, ditti ta' investiment stabbiliti fl-Istat Membru kkonċernat;

               (b)

               l-għadd ta' istituzzjonijiet ta' kreditu u l-għadd ta' kumpaniji ta' investiment li lilhom tkun ingħatat eżenzjoni skont l-Artikolu 4(8) tad-Direttiva 2014/59/UE;

               (c)

               għal kull istituzzjoni, jew kategorija ta' istituzzjoni, li għaliha jkunu ġew applikati obbligi simplifikati u jibqgħu applikabbli skont l-Artikolu 4(1) tad-Direttiva 2014/59/UE sa tmiem kull perjodu tar-rapportar:

                           (i)

                           in-numru tal-Identifikatur ta' Entità Ġuridika jew, fejn dan mhux disponibbli, isem l-istituzzjoni jew l-istituzzjonijiet li jaqgħu f'din il-kategorija;

                           (ii)

                           meta r-rapport jirreferi għal “kategorija ta' istituzzjonijiet”, deskrizzjoni tal-bażi għall-istabbiliment ta' din il-kategorija ta' istituzzjonijiet skont l-Artikolu 1(4) ta' dan ir-Regolament;

                           (iii)

                           informazzjoni kwantitattiva fir-rigward tal-applikazzjoni tal-kriterji dwar id-daqs, l-interkonnessjoni u l-kamp ta' applikazzjoni u l-kumplessità tal-attivitajiet imsemmija fl-Artikolu 4(1) tad-Direttiva 2014/59/UE;

                           (iv)

                           sommarju tal-indikaturi fakultattivi pprovduti fl-Anness II ta' dan ir-Regolament, jekk dawn jeżistu, applikati fir-rigward ta' kull wieħed mill-kriterji;

                           (v)

                           deskrizzjoni tal-obbligi ssimplifikati meta mqabbla ma' obbligi sħaħ;

               (d)

               għal kull istituzzjoni, jew kategorija ta' istituzzjonijiet, li tkun ġiet mogħnija b'eżenzjoni skont l-Artikolu 4(8) tad-Direttiva 2014/59/UE, deskrizzjoni li abbażi tagħha tkun ingħatat l-eżenzjoni fid-dawl tal-kriterji stabbiliti fil-punti (a) u (b) tal-Artikolu 4(8) tad-Direttiva 2014/59/UE.

         2.   Għall-finijiet tal-preżentazzjoni tal-informazzjoni msemmija fil-paragrafu 1, l-awtoritajiet ta' riżoluzzjoni għandhom jimlew kull waħda mill-formoli ta' rappurtar stabbiliti fl-Anness I ta' dan ir-Regolament. Fejn awtorità ta' riżoluzzjoni tkun applikat ponderazzjoni lil kriterji partikolari fost dawk imsemmija fl-Artikolu 4(1) tad-Direttiva 2014/59/UE b'tali mod li dawn kienu partikolarment determinanti sabiex jiġi stabbilit li istituzzjoni jew kategorija ta' istituzzjonijiet, jeħtieġ li tkun suġġetta għal obbligi simplifikati, l-awtorità ta' riżoluzzjoni għandha tidentifika u tiddeskrivi l-ponderazzjoni assenjata lil dawk il-kriterji fir-rapport tagħha. Fejn l-awtorità ta' riżoluzzjoni ma tkunx applikat ponderazzjoni ta' kriterji partikolari fost dawk imsemmija fl-Artikolu 4(1) tad-Direttiva 2014/59/UE, dik l-awtorità ta' riżoluzzjoni għandha tidentifika fir-rapport tagħha l-importanza relattiva tal-kriterji biex jiġi stabbilit li istituzzjoni jew kategorija ta' istituzzjonijiet, jeħtieġ li jkunu suġġetti għal obbligi simplifikati.
   Artikolu 4
   Perjodi ta' rapportar u dati ta' preżentazzjoni
   1.   Fir-rigward tal-informazzjoni msemmija fl-Artikolu 2(1) u l-Artikolu 3(1), l-ewwel perjodu ta' rappurtar għandu jibda fl-1 ta' Jannar 2015 u jintemm fit-30 ta' April 2016. L-informazzjoni relatata mal-ewwel perjodu ta' rappurtar għandha tintbagħat lill-EBA sat-tletin jum wara d-dħul fis-seħħ ta' dan ir-Regolament.
   2.   Fir-rigward tal-informazzjoni msemmija fl-Artikolu 2(1) u fl-Artikolu 3(1), it-tieni perjodu ta' rappurtar għandu jibda fl-1 ta' Mejju 2016 u jintemm fit-30 ta' April 2017. L-informazzjoni relatata mat-tieni perjodu ta' rappurtar għandha tintbagħat lill-EBA, sal-1 ta' Ġunju 2017.
   Artikolu 5
   Dħul fis-seħħ
   Dan ir-Regolament għandu jidħol fis-seħħ fl-għoxrin jum wara l-pubblikazzjoni tiegħu f' Il-Ġurnal Uffiċjali tal-Unjoni Ewropea.

      Dan ir-Regolament għandu jorbot fl-intier tiegħu u japplika direttament fl-Istati Membri kollha.
      Magħmul fi Brussell, is-16 ta' Ġunju 2016.

            Għall-Kummissjoni

            Il-President

         Jean-Claude JUNCKER

      (1)  ĠU L 173, 12.6.2014, p. 190.

      (2)  Ir-Regolament (UE) Nru 575/2013 tal-Parlament Ewropew u tal-Kunsill tas-26 ta' Ġunju 2013 dwar ir-rekwiżiti prudenzjali għall-istituzzjonijiet ta' kreditu u d-ditti tal-investiment u li jemenda r-Regolament (UE) Nru 648/2012 (ĠU L 176, 27.6.2013, p. 1).

      (3)  Ir-Regolament tal-Kunsill (UE) Nru 1024/2013 tal-15 ta' Ottubru 2013 li jikkonferixxi kompiti speċifiċi lill-Bank Ċentrali Ewropew fir-rigward ta' politiki relatati mas-superviżjoni prudenzjali ta' istituzzjonijiet ta' kreditu (ĠU L 287, 29.10.2013, p. 63).

      (4)  Ir-Regolament (UE) Nru 1093/2010 tal-Parlament Ewropew u tal-Kunsill tal-24 ta' Novembru 2010 li jistabbilixxi Awtorità Superviżorja Ewropea (Awtorità Bankarja Ewropea) u li jemenda d-Deċiżjoni Nru 716/2009/KE u jħassar id-Deċiżjoni tal-Kummissjoni 2009/78/KE (ĠU L 331, 15.12.2010, p. 12).

      ANNESS I

         Mudelli ta' rappurtar

      MUDELL 1

                     Artikolu 4 tad-Direttiva 2014/59/UE: Mudell ta' rappurtar ta' dejta kwantitattiva

                  [In-noti inklużi f'dan il-mudell huma maħsuba sabiex jassistu l-awtoritajiet meta jimlew il-mudell u ma jiffurmawx parti minnu.]

                     Stat Membru

                     Isem l-awtorità kompetenti/l-awtorità ta' riżoluzzjoni li tippreżenta r-rapport

                     Data ta' referenza

                     Numru ta' istituzzjonijiet ta' kreditu stabbiliti fl-Istat Membru

                     Numru ta' ditti ta' investiment stabbiliti fl-Istat Membru

                     Numru ta' istituzzjonijiet ta' kreditu li għalihom ġew applikati obbligi simplifikati skont l-Artikolu 4(1) tad-Direttiva 2014/59/UE

                  [Jeħtieġ li ċ-ċifri jiġu pprovduti mill-awtorità rilevanti, separatament, fir-rigward tal-obbligi li għandhom x'jaqsmu ma': ippjanar ta' rkupru, valutazzjonijiet ta' riżolvibbiltà u ppjanar ta' riżoluzzjoni.]

                     Numru ta' ditti ta' investiment li għalihom ġew applikati obbligi simplifikati skont l-Artikolu 4(1) tad-Direttiva 2014/59/UE

                  [Iċ-ċifri għandhom jiġu pprovduti mill-awtorità rilevanti, separatament, fir-rigward tal-obbligi li għandhom x'jaqsmu ma': ippjanar ta' rkupru, valutazzjonijiet ta' riżolvibbiltà u ppjanar ta' riżoluzzjoni.]

                     Numru ta' istituzzjonijiet li ngħatatilhom eżenzjoni skont l-Artikolu 4(8) tad-Direttiva 2014/59/UE

                     Numri ta' Identifikatur ta' Entità Ġuridika (LEI — Legal Entity Identifier) jew, fejn dawn mhumiex disponibbli, l-ismijiet tal-istituzzjonijiet stabbiliti fl-Istat Membru suġġetti għal superviżjoni diretta mill-Bank Ċentrali Ewropew skont l-Artikolu 6(4) tar-Regolament (UE) Nru 1024/2013 jew li jikkostitwixxu kwota sinifikanti fis-sistema finanzjarja ta' Stat Membru kif definit fl-Artikolu 4(10) tad-Direttiva 2014/59/UE u huma għalhekk eliġibbli għal eżenzjonijiet skont l-Artikolu 4(8) tad-Direttiva 2014/59/UE

                  [L-awtoritajiet kompetenti biss jeħtieġu li jimlew din it-taqsima tal-mudell billi għandha x'taqsam ma' klassifikazzjonijiet superviżorji.]

            MUDELL 2 (1)

                     Artikolu 4(1) tad-Direttiva 2014/59/UE: Mudell ta' rappurtar

                  [In-noti inklużi f'dan il-mudell huma maħsuba sabiex jassistu l-awtoritajiet meta jimlew il-mudell u ma jiffurmawx parti minnu.]

                     Stat Membru

                     Isem l-awtorità kompetenti/l-awtorità ta' riżoluzzjoni li tippreżenta r-rapport

                  [L-awtoritajiet kompetenti u l-awtoritajiet ta' riżoluzzjoni huma mistennija jħejju rapport li jittratta dawk l-istituzzjonijiet li għalihom jiġu applikati obbligi simplifikati fir-rigward, rispettivament, ta' rekwiżiti f'dak li għandu x'jaqsam ma' pjanijiet ta' rkupru u rekwiżiti relatati ma' valutazzjonijiet ta' riżolvibbiltà u pjanijiet ta' riżoluzzjoni (ara l-lista fl-Artikolu 4(1) tad-Direttiva 2014/59/UE).

                     L-awtoritajiet kompetenti u l-awtoritajiet ta' riżoluzzjoni iridu jirrappurtaw lill-istituzzjonijiet kollha li lilhom jiġu applikati obbligi simplifikati. Sabiex jissodisfaw dan ir-rekwiżit, l-awtoritajiet kompetenti u l-awtoritajiet ta' riżoluzzjoni jistgħu jagħżlu li jimlew dan il-mudell fuq bażi ta' istituzzjoni b'istituzzjoni jew fir-rigward ta' kategoriji speċifiċi ta' istituzzjonijiet li għandhom karatteristiċi komuni u għalhekk huma vvalutati bl-istess mod kontra l-kriterji elenkati fl-Artikolu 4(1) tad-Direttiva 2014/59/UE.]

                     Perjodu referenzjarju

                     Isem il-kategorija tal-istituzzjoni ta' kreditu jew isem l-istituzzjoni ta' kreditu

                  [Meta tirrapporta fuq bażi ta' kategorija, jeħtieġ li n-numri ta' LEIjiġu pprovduti għal kull istituzzjoni fil-kategorija; fejn dawn ma jkunux disponibbli, jeħtieġ li l-ismijiet tal-istituzzjonijiet ikunu pprovduti.]

                  [Jekk ir-rapport jitlesta fir-rigward ta' kategorija speċifika ta' istituzzjoni, inklużi l-karatteristiċi ewlenin tal-istituzzjonijiet f'dik il-kategorija (eż. permezz ta' referenza għal klassifikazzjoni SREP f'konformità mal-Linji Gwida tal-EBA skont l-Artikolu 107(3) tad-Direttiva 2013/36/UE tal-Parlament Ewropew u tal-Kunsill tas-26 ta' Ġunju 2013 dwar l-aċċess għall-attività tal-istituzzjonijiet ta' kreditu u s-superviżjoni prudenzjali tal-istituzzjonijiet ta' kreditu u tad-ditti tal-investiment, li temenda d-Direttiva 2002/87/KE u li tħassar id-Direttivi 2006/48/KE u 2006/49/KE (ĠU L 176, 27.6.2013, p. 338), deskrizzjoni tal-kategorija, jew sistema ta' klassifikazzjoni applikabbli oħra) trid tiġi pprovduta. Barra minn hekk, lista ta' numri LEI, jew fin-nuqqas ta' dawn in-numri, l-ismijiet ta' dawn l-istituzzjonijiet li jaqgħu taħt din il-kategorija jridu jiġu pprovduti. Fejn teżisti aktar minn kategorija waħda ta' istituzzjoni, irid jitħejja għal kull kategorija.]

                     Isem il-kategorija tad-ditta tal-investiment jew isem id-ditta ta' investiment

                  [Meta jirrapportaw fuq bażi ta' kategorija, jeħtieġ li n-numri LEI jiġu pprovduti għal kull istituzzjoni fil-kategorija; fejn dawn ma jkunux disponibbli, l-ismijiet tal-istituzzjonijiet għandhom jiġu pprovduti.]

                  [L-istess bħal fuq.]

                     Numru ta' istituzzjonijiet li jaqgħu taħt il-kategorija

                  [Din il-kaxxa trid timtela biss meta r-rapport huwa marbut ma' kategorija ta' istituzzjoni.]

                     Bażi biex jiġi ddeterminat li l-falliment u l-istralċ sussegwenti skont proċedimenti normali ta' insolvenza tal-[istituzzjonijiet li jaqgħu taħt din il-kategorija/istituzzjoni] x'aktarx li ma jkollhomx effett negattiv sinifikanti fuq is-swieq finanzjarji, fuq istituzzjonijiet oħra, fuq il-kundizzjonijiet ta' finanzjament jew fuq l-ekonomija aktar ġenerali, filwaqt li jitqiesu l-kriterji rilevanti stipulati fl-Artikolu 4(1) tad-Direttiva 2014/59/UE. Id-deskrizzjoni trid tinkludi informazzjoni kwantitattiva fejn possibbli.

                  [F'din it-taqsima, fid-dawl tal-kriterji stabbiliti fl-Artikolu 4(1) tad-Direttiva 2014/59/UE, ipprovdi l-indikaturi obbligatorji msemmija fil-mudell ta' hawn taħt u kull indikatur fakultattiv ieħor mil-lista fl-Anness II ta' dan ir-Regolament li fuqu l-istituzzjoni, jew il-kategorija ta' istituzzjoni ġiet ivvalutata deskrizzjoni tal-karatteristiċi tal-istituzzjoni/tal-kategorija ta' istituzzjoni li lilha jiġu applikati obbligi simplifikati. Jeħtieġ li kull awtorità tidentifika fir-rapport kull ponderazzjoni assenjata lil kull kriterju.]

                     Ponderazzjoni [Iddiskrivi l-ponderazzjoni, jekk hemm, attribwita lil kull waħda mill-kriterji għall-finijiet tal-proċess ta' valutazzjoni]

                     Kriterju

                     Indikatur

                     Deskrizzjoni ta' istituzzjoni (jiet)

                  [Imla billi tniżżel id-dejta kwantitattiva fejn indikat. Meta jitlesta r-rapport fir-rigward ta' kategorija ta' istituzzjoni, id-dejta kwantitattiva tista' tingħata fil-forma ta' firxa (pereżempju, assi totali ta' Ammont f'euro A għal Ammont f'euro B). F'postijiet oħra, ipprovdi deskrizzjoni narrattiva.]

                     Daqs

                  assi totali (2)

                  [Ipprovdi dejta kwantitattiva. Dan jista' jinkludi medda ta' valuri li fiha l-mudell jimtela fuq bażi ta' kategorija.]

                  Assi totali/PDG tal-Istat Membru

                  [Ipprovdi dejta kwantitattiva. Dan jista' jinkludi medda ta' valuri li fiha l-mudell jimtela fuq bażi ta' kategorija.]

                  Xi indikaturi kkunsidrati mil-lista ta' indikaturi “fakultattivi” fl-Anness II

                     Għal ditti ta' investiment biss:

                  Total tal-obbligazzjonijiet

                  [Ipprovdi dejta kwantitattiva. Dan jista' jinkludi medda ta' valuri li fiha l-mudell jimtela fuq bażi ta' kategorija.]

                  Total ta' flus ta' klijenti

                  [Ipprovdi dejta kwantitattiva. Dan jista' jinkludi medda ta' valuri li fiha l-mudell jimtela fuq bażi ta' kategorija.]

                  Assi totali tal-klijenti

                  [Ipprovdi dejta kwantitattiva. Dan jista' jinkludi medda ta' valuri li fiha l-mudell jimtela fuq bażi ta' kategorija.]

                  Total tal-introjtu mill-imposti u mill-kummissjonijiet

                  [Ipprovdi dejta kwantitattiva. Dan jista' jinkludi medda ta' valuri li fiha l-mudell jimtela fuq bażi ta' kategorija.]

                     Interkonnettività

                  Obbligazzjonijiet interbankarji (3)

                  [Ipprovdi dejta kwantitattiva. Dan jista' jinkludi medda ta' valuri li fiha l-mudell jimtela fuq bażi ta' kategorija.]

                  Assi interbankarji (4)

                  [Ipprovdi dejta kwantitattiva. Dan jista' jinkludi medda ta' valuri li fiha l-mudell jimtela fuq bażi ta' kategorija.]

                  Titoli ta' dejn pendenti (5)

                  [Ipprovdi dejta kwantitattiva. Dan jista' jinkludi medda ta' valuri li fiha l-mudell jimtela fuq bażi ta' kategorija.]

                  Numru ta' sussidjarji u fergħat barranin

                  [Ipprovdi dejta kwantitattiva. Din ma hemmx għalfejn timtela meta l-mudell jimtela fuq bażi ta' kategorija.]

                  Servizzi ta' kklerjar, ta' ħlas u ta' saldu pprovduti lill-istituzzjonijiet u oħrajn

                  [Daħħal deskrizzjoni ta' kull tali servizz ipprovdut mill-istituzzjoni jew mill-kategorija ta' istituzzjoni kkonċernata.]

                  Xi indikaturi kkunsidrati mil-lista ta' indikaturi “fakultattivi” fl-Anness II

                     Kamp ta' applikazzjoni u l-kumplessità tal-attivitajiet

                  Valur ta' derivattivi OTC (nozzjonali) (6)

                  [Ipprovdi dejta kwantitattiva. Dan jista' jinkludi medda ta' valur li fiha l-mudell jimtela fuq bażi ta' kategorija.]

                  Obbligazzjonijiet transġuriżdizzjonali (7)

                  [Ipprovdi dejta kwantitattiva. Dan jista' jinkludi medda ta' valur li fiha l-mudell jimtela fuq bażi ta' kategorija.]

                  Pretensjonijiet transġuriżdizzjonali (8)

                  [Ipprovdi dejta kwantitattiva. Dan jista' jinkludi medda ta' valur li fiha l-mudell jimtela fuq bażi ta' kategorija.]

                  Total tad-depożiti

                  [Ipprovdi dejta kwantitattiva. Dan jista' jinkludi medda ta' valur li fiha l-mudell jimtela fuq bażi ta' kategorija.]

                  Total tad-depożiti koperti

                  [Ipprovdi dejta kwantitattiva. Dan jista' jinkludi medda ta' valur li fiha l-mudell jimtela fuq bażi ta' kategorija.]

                  Xi indikaturi kkunsidrati mil-lista ta' indikaturi “fakultattivi” fl-Anness II

                     Profil tar-riskju

                  Il-punteġġ tar-Rieżami Superviżorju Ġenerali u tal-proċess ta' valutazzjoni (SREP — Supervisory Review and Evaluation Process)

                  [Dan jista' jinkludi medda ta' valur li fiha l-mudell jimtela fuq bażi ta' kategorija.]

                  Il-punteġġ SREP assenjat lill-adegwatezza kapitali

                  [Dan jista' jinkludi medda ta' valur li fiha l-mudell jimtela fuq bażi ta' kategorija.]

                  Il-punteġġ SREP assenjat lill-adegwatezza tal-likwidità

                  [Dan jista' jinkludi medda ta' valur li fiha l-mudell jimtela fuq bażi ta' kategorija.]

                  Il-punteġġ SREP assenjat lill-governanza interna u lill-kontrolli mal-istituzzjoni kollha

                  [Dan jista' jinkludi medda ta' valur li fiha l-mudell jimtela fuq bażi ta' kategorija.]

                  Xi indikaturi kkunsidrati mil-lista ta' indikaturi “fakultattivi” fl-Anness II

                     Status ġuridiku

                  Il-permessi u l-awtorizzazzjonijiet regolatorji, b'mod partikolari f'dak li għandu x'jaqsam mal-użu ta' mudelli avvanzati għall-kalkolu tar-rekwiżiti ta' fondi proprji għal riskju ta' kreditu, riskji operazzjonali u riskji tas-suq

                  [Ipprovdi deskrizzjoni mill-attivitajiet regolati li għalihom l-istituzzjoni, jew il-kategorija ta' istituzzjoni, għandha permess li tibqa' u ddeskrivi jekk jintużawx mudelli avvanzati (u, jekk dan huwa l-każ, iddeskrivi l-mudell applikat).]

                  Xi indikaturi kkunsidrati mil-lista ta' indikaturi “fakultattivi” fl-Anness II

                     Natura tan-negozju

                  Il-punteġġ SREP assenjat lill-mudell ta' negozju u l-istrateġija

                  [Dan jista' jinkludi medda ta' valur li fiha l-mudell jimtela fuq bażi ta' kategorija.]

                  Il-pożizzjoni tal-istituzzjoni fil-ġuriżdizzjoni li fiha hija topera f'termini ta' funzjonijiet kritiċi u linji ta' negozju ewlenin offruti f'kull ġuriżdizzjoni u s-sehem mis-suq tal-istituzzjoni

                  [Ipprovdi deskrizzjoni tal-funzjonijiet kritiċi u l-linji ta' negozju ewlenin offruti f'kull ġuriżdizzjoni. Fejn il-mudell jimtela fuq bażi ta' kategorija, dan jista' jieħu l-forma ta' deskrizzjoni ġenerali tal-funzjonijiet kritiċi u l-linji ta' negozju ewlenin offruti mill-istituzzjonijiet jaqgħu taħt il-kategorija.]

                  Xi indikaturi kkunsidrati mil-lista ta' indikaturi “fakultattivi” fl-Anness II

                     Struttura azzjonarja

                  Il-livell ta' konċentrazzjoni tal-azzjonisti

                  [Inkludi fit-tweġiba tiegħek il-perċentwal ta' parteċipazzjoni azzjonarja miżmuma mill-akbar ħames (5) azzjonisti ta' azzjonijiet ordinarji. Fejn il-mudell jimtela fuq bażi ta' kategorija, dan jista' jieħu l-forma ta' deskrizzjoni ġenerali dwar il-grad ta' konċentrazzjoni tal-azzjonisti tal-istituzzjonijiet fil-kategorija.]

                  Xi indikaturi kkunsidrati mil-lista ta' indikaturi “fakultattivi” fl-Anness II

                     Forma ġuridika

                  L-istruttura tal-istituzzjoni: hija istituzzjoni li hija parti minn grupp u, jekk huwa hekk, il-grupp għandu struttura kumplessa u interkonnessa ħafna

                  [Fejn il-mudell jimtela fuq bażi ta' kategorija, din tista' tieħu l-forma ta' deskrizzjoni ġenerali tal-istruttura tal-istituzzjonijiet fil-kategorija.]

                  It-tip ta' inkorporazzjoni tal-istituzzjoni (eż. kumpanija privata limitata b'ishma, kumpanija b'responsabbiltà limitata, jew tip ieħor ta' kumpanija definita fil-liġi nazzjonali)

                  [Fejn il-mudell jimtela fuq bażi ta' kategorija, din tista' tieħu l-forma ta' deskrizzjoni ġenerali tat-tip ta' inkorporazzjoni tal-istituzzjonijiet fil-kategorija.]

                  Xi indikaturi kkunsidrati mil-lista ta' indikaturi “fakultattivi” fl-Anness II

                     Sħubija fi skema ta' protezzjoni istituzzjonali (IPS) jew sistema oħra ta' solidarjetà reċiproka kooperattiva kif imsemmi fl-Artikolu 113(7) tar-Regolament (UE) Nru 575/2013

                  Il-funzjoni tal-istituzzjoni fis-sistema bħala parteċipant jew istituzzjoni ċentrali jew bħala fornitur ta' funzjonijiet kritiċi għas-sistema

                  [Ipprovdi deskrizzjoni tal-funzjoni tal-istituzzjoni fis-sistema (eż. bħala parteċipant jew l-istituzzjoni ċentrali jew bħala fornitur ta' funzjonijiet kritiċi lil parteċipanti oħra, jew bħala parti potenzjalment esposta għar-riskju ta' konċentrazzjoni tal-iskema).]
                  [Fejn il-mudell jimtela f'bażi ta' kategorija din tista' tieħu l-forma ta' deskrizzjoni ġenerali tal-istituzzjonijiet fil-kategorija.]

                  Id-daqs relattiv tal-fond ta' garanzija vs total tal-fondi tal-istituzzjoni

                  [Ipprovdi dejta kwantitattiva. Dan jista' jinkludi medda ta' valuri li fiha l-mudell jimtela fuq bażi ta' kategorija.]

                  Xi indikaturi kkunsidrati mil-lista ta' indikaturi “fakultattivi” fl-Anness II

                     Rimarki oħrajn

                  [Ipprovdi deskrizzjoni ta' kwalunkwe fattur ieħor li ġie kkunsidrat meta saret id-determinazzjoni msemmija hawn fuq.]

                     Deskrizzjoni ta' obbligi simplifikati applikati għall-kategorija ta' istituzzjoni/għall-istituzzjoni

                  [F'din it-taqsima jekk jogħġbok ipprovdi, skont kif rilevanti, fid-dawl ta':

                              —

                                 l-Artikoli rilevanti [jekk jogħġbok kun iktar speċifiku] tad-Direttiva 2014/59/UE stipulata fir-ringiela relevanti tat-tabella;

                              —

                                 Taqsima A tal-Anness tad-Direttiva 2014/59/UE u li jissupplimenta r-Regolament tal-Kummissjoni dwar il-kontenut tal-pjanijiet ta' rkupru;

                              —

                                 Taqsima B tal-Anness tad-Direttiva 2014/59/UE u li jissupplimenta r-Regolament tal-Kummissjoni dwar ir-rekwiżiti tal-pjan ta' riżoluzzjoni;

                              —

                                 Taqsima C tal-Anness tad-Direttiva 2014/59/UE,

                              —

                                 deskrizzjoni tad-differenza bejn l-obbligi sħaħ u l-obbligi simplifikati applikabbli.]

                     Iddeskrivi l-obbligi simplifikati rigward il-kontenut u d-dettalji tal-pjan ta' rkupru

                  [Iddeskrivi d-differenza bejn l-obbligi sħaħ u l-obbligi simplifikati applikabbli (jiġifieri x'inhu dak li l-istituzzjoni m'għandhiex għalfejn/l-istituzzjonijiet m'għandhomx għalfejn jikkonformaw miegħu), pereżempju, fid-dawl tal-lista fit-Taqsima A tal-Anness tad-Direttiva 2014/59/UE u li jissupplimenta r-Regolament tal-Kummissjoni dwar il-kontenut ta' pjanijiet ta' rkupru, liema elementi mhumiex meħtieġa skont l-obbligi simplifikati applikati lill-istituzzjoni/lill-kategorija ta' istituzzjoni.]

                     Iddeskrivu l-obbligi simplifikati rigward il-kontenut u d-dettalji tal-pjan ta' riżoluzzjoni

                     Meta kellu jitfassal/għandu jitfassal l-ewwel pjan ta' rkupru/ta' riżoluzzjoni u kull meta jrid jiġi aġġornat

                     Iddeskrivu l-obbligi simplifikati rigward il-kontenut u d-dettalji tal-informazzjoni meħtieġa skont l-Artikolu 5(5), l-Artikolu 11(1) u l-Artikolu 12(2) u fit-Taqsimiet A u B tal-Anness tad-Direttiva 2014/59/UE

                     Iddeskrivu l-obbligi simplifikati rigward il-livell ta' dettall rikjest għall-valutazzjoni tar-riżolvibbiltà previst fl-Artikoli 15 u 16 u t-Taqsima C tal-Anness tad-Direttiva 2014/59/UE

            MUDELL 3

                     L-Artikolu 4(8) tad-Direttiva 2014/59/UE: Mudell ta' rappurtar

                  [In-noti inklużi f'dan il-mudell huma maħsuba sabiex jassistu l-awtoritajiet meta jimlew il-mudell u ma jiffurmawx parti minnu.]

                     Stat Membru

                     Isem l-awtorità kompetenti/l-awtorità ta' riżoluzzjoni li tippreżenta r-rapport

                  [L-awtoritajiet kompetenti u l-awtoritajiet ta' riżoluzzjoni huma mistennija jħejju rapport li jittratta dawk l-istituzzjonijiet li jingħataw eżenzjonijiet fir-rigward tar-rekwiżiti rilevanti tat-Taqsimiet 2 u 3 tal-Kapitolu I tad-Direttiva 2014/59/UE. L-awtoritajiet kompetenti u ta' riżoluzzjoni jridu jirrapportaw dwar l-istituzzjonijiet kollha li jingħataw l-eżenzjonijiet.]

                     Perjodu referenzjarju

                     Isem il-kategorija tal-istituzzjoni ta' kreditu jew isem l-istituzzjoni ta' kreditu

                  [Meta tirrapporta fuq bażi ta' kategorija, jeħtieġ li n-numri LEI jiġu pprovduti għal kull istituzzjoni fil-kategorija; fejn dawn ma jkunux disponibbli, jeħtieġ li l-ismijiet tal-istituzzjonijiet jiġu pprovduti.]

                  [Jekk ir-rapport jitlesta fir-rigward ta' kategorija speċifika ta' istituzzjoni, ipprovdi deskrizzjoni tal-kategorija, inklużi l-karatteristiċi ewlenin ta' istituzzjonijiet f'dik il-kategorija (eż. permezz ta' referenza għal klassifikazzjoni SREP jew sistema ta' klassifikazzjoni applikabbli oħra). Jekk jogħġbok ipprovdi wkoll lista ta' numri LEI jew, fejn in-numri LEI ma jkunux disponibbli, l-ismijiet tal-istituzzjonijiet fil-kategorija. Fejn aktar minn kategorija waħda ta' istituzzjoni teżisti, imla dan ir-rapport għal kull kategorija.]

                     Bażi li fuqha tingħata l-eżenzjoni wara li jiġu kkunsidrati l-kriterji rilevanti stipulati fl-Artikolu 4(8) tad-Direttiva 2014/59/UE

                     Istituzzjonijiet affiljati ma' korp ċentrali u kompletament jew parzjalment eżentati mir-rekwiżiti prudenzjali fil-liġi nazzjonali skont l-Artikolu 10 tar-Regolament (UE) Nru 575/2013

                  [F'din it-taqsima pprovdi deskrizzjoni tal-karatteristiċi tal-[kategorija ta' istituzzjoni/istituzzjoni].]

                     Istituzzjonijiet li huma membri ta' SPI

         (1)  Jekk il-valuri tal-indikaturi skont id-definizzjonijiet preskritti f'dan il-mudell ma jkunux disponibbli minħabba l-fatt li entitajiet rilevanti, li jaqgħu fl-ambitu ma jirrappurtawx skont l-Istandard Internazzjonali tar-Rapportar Finanzjarju (IFRS — International Financial Reporting Standard) u li għalihom il-Mudelli ta' Informazzjoni Finanzjarja (FINREP — Financial Information Templates) ma japplikawx, jeħtieġ li l-awtoritajiet kompetenti u tar-riżoluzzjoni jużaw indikaturi xierqa. F'dan il-każ, jeħtieġ li l-awtoritajiet rilevanti jiżguraw li dawk l-indikaturi jiġu spjegati tajjeb u li jikkorrelataw kemm jista' jkun possibbli, mad-definizzjonijiet speċifikati f'dan il-mudell.

         (2)  Għall-finijiet ta' dan il-mudell “assi totali” trid tiġi kkalkulata fuq bażi globali skont il-FINREP (l-IFRS jew il-Prinċipji ta' Kontabbiltà Ġeneralment Aċċettati [GAAP — Generally Accepted Accounting Principles]) — F 01.01, ir-ringiela 380, il-kolonna 010.

         (3)  Għall-finijiet ta' dan il-mudell “obbligazzjonijiet interbankarji” trid tiġi kkalkulata fuq bażi globali skont il-FINREP (l-IFRS jew il-GAAP) → F 20.06, ir-ringieli 020 + 030 + 050 + 060 + 100 + 110, il-kolonna 010, Il-pajjiżi kollha (assi-z).

         (4)  Għall-finijiet ta' dan il-mudell “assi interbankarji” trid tiġi kkalkulata fuq bażi globali skont FINREP (l-IFRS jew il-GAAP) → F 20.04, ir-ringieli 020 + 030 + 050 + 060 + 110 + 120 + 170 + 180, il-kolonna 010, Il-pajjiżi kollha (assi-z).

         (5)  Għall-finijiet ta' dan il-mudell “titoli ta' dejn pendenti” jrid jiġi kkalkulat fuq bażi globali skont il-FINREP (l-IFRS jew il-GAAP) → F 01.02, ir-ringieli 050 + 090 + 130, il-kolonna 010.

         (6)  Għall-finijiet ta' din il-formula “obbligazzjonijiet transġuriżdizzjonali” trid tiġi kkalkulata fuq bażi globali skont il-FINREP (l-IFRS jew il-GAAP) → F 20.06, ir-ringieli 010 + 040 + 070, il-kolonna 010, Il-pajjiżi kollha għajr il-pajjiż tal-oriġini (z-axis). Nota: Il-valur ikkalkulat għandu jeskludi i) obbligazzjonijiet bejn l-uffiċji u ii) obbligazzjonijiet ta' fergħat u sussidjarji barranin fil-konfront ta' kontropartijiet fl-istess pajjiż ospitanti.

         (7)  Għall-finijiet ta' din il-formula “obbligazzjonijiet transġuriżdizzjonali” trid tiġi kkalkulata fuq bażi globali skont il-FINREP (l-IFRS jew il-GAAP) → F 20.06, ir-ringieli 010 + 040 + 070, il-kolonna 010, Il-pajjiżi kollha għajr il-pajjiż tal-oriġini (z-axis). Nota: Il-valur ikkalkulat għandu jeskludi i) obbligazzjonijiet bejn l-uffiċji u ii) obbligazzjonijiet ta' fergħat u sussidjarji barranin fil-konfront ta' kontropartijiet fl-istess pajjiż ospitanti.

         (8)  Għall-finijiet ta' din il-formula “pretensjonijiet transġuriżdizzjonali” trid tiġi kkalkulata fuq bażi globali skont il-FINREP (l-IFRS jew il-GAAP) → f 20.04, ir-ringieli 010 + 040 + 080 + 140, il-kolonna 010, Il-pajjiżi kollha għajr il-pajjiż tal-oriġini (z-axis). Nota: Il-valur ikkalkulat għandu jeskludi i) assi bejn l-uffiċji u ii) assi ta' fergħat u sussidjarji barranin fil-konfront ta' kontropartijiet fl-istess pajjiż ospitanti.

      ANNESS II

         Lista ta' indikaturi fakultattivi

         Indikaturi fakultattivi
          (1)

      Assi totali (2)

      Total ta' EAD
      Assi totali/tal-PDG tal-Istat Membru
      Total ta' EAD/tal-PDG tal-Istat Membru
      Total ta' RWA
      Total tal-obbligazzjonijiet
      Total ta' flus ta' klijenti
      Assi totali tal-klijenti
      Total tal-introjtu mill-imposti u mill-kummissjonijiet
      Kapitalizzazzjoni tas-suq
      Il-valur tal-assi taħt kustodja
      Il-valur ta' derivattivi OTC (nozzjonali) (3)

      Assi interbankarji
      Obbligazzjonijiet interbankarji
      Obbligazzjonijiet tas-settur interfinanzjarju
      Assi tas-settur interfinanzjarju
      Obbligazzjonijiet transġuriżdizzjonali
      Pretensjonijiet transġuriżdizzjonali
      Titoli ta' dejn pendenti
      Il-valur ta' tranżazzjonijiet ta' pagament domestiċi
      Total tad-depożiti
      Total tad-depożiti koperti
      Depożiti tas-settur privat minn depożitanti fl-Unjoni
      Il-valur ta' self tas-settur privat, inklużi faċilitajiet impenjati u self sindakat
      Numru ta' self tas-settur privat
      Numru ta' kontijiet ta' depożitu — ta' negozju
      Numru ta' kontijiet ta' depożitu — bl-imnut
      Numru ta' klijenti fil-livell tal-konsumaturi
      Numru ta' sussidjarji domestiċi u fergħat
      Numru ta' sussidjarji u fergħat barranin (li jridu jitqassmu f'sussidjarji u fergħat stabbiliti fi Stati Membri oħrajn u f'pajjiżi terzi)
      Is-Sħubija dwar l-infrastruttura tas-suq finanzjarju
      Funzjonijiet kritiċi pprovduti mill-istituzzjoni lil kumpaniji oħra tal-grupp jew minn kumpaniji tal-grupp lill-istituzzjoni
      Funzjonijiet kritiċi u linji ta' negozju ewlenin f'kull ġuriżdizzjoni rilevanti, inkluż l-għoti ta' servizzi lil istituzzjonijiet oħra
      Servizzi ta' kklerjar, ta' ħlas u ta' saldu mogħtija lill-parteċipanti fis-suq, jew oħrajn u n-numru ta' fornituri oħrajn disponibbli għas-suq
      Servizzi ta' pagament ipprovduti lill-parteċipanti fis-suq jew oħrajn u numru ta' fornituri oħrajn disponibbli għas-suq
      Diżaggregazzjoni ġeografika tal-attività tal-istituzzjoni (inkluż l-għadd ta' ġuriżdizzjonijiet li fihom l-istituzzjoni, u l-entitajiet sussidjarji, topera/joperaw u d-daqs tal-operazzjonijiet)
      Is-sehem mis-suq tal-istituzzjoni għal kull linja operatorja għal kull ġuriżdizzjoni (pereżempju, l-attività ta' teħid ta' depożiti, ipoteki bl-imnut, self skopert, karti tal-kreditu, self lill-SMEs, self korporattiv, finanzjament tal-kummerċ, attivitajiet ta' ħlas u l-forniment ta' servizzi kritiċi oħrajn)
      It-tip ta' permessi u awtorizzazzjonijiet regolatorji (eż. ditta ta' investiment jew istituzzjoni ta' kreditu; l-użu ta' mudelli avvanzati għall-kalkolu tar-rekwiżiti ta' fondi proprji għal riskju ta' kreditu, tas-suq u dak operazzjonali)
      Self tas-settur privat lil benefiċjarji domestiċi
      Self tas-settur privat lil benefiċjarji f'reġjun speċifiku
      Self ipotekarju lil benefiċjarji fl-Unjoni
      Self ipotekarju lil benefiċjarji domestiċii
      Self tal-konsumaturi lil benefiċjarji stabbiliti fl-Unjoni
      Self tal-konsumaturi lil benefiċjarji domestiċi
      Rieżami superviżorju u Proċess ta' Valutazzjoni — SREP- punteġġ (globali)
      Punteġġ SREP assenjat għall-adegwatezza kapitali, l-adegwatezza tal-likwidità, il-governanza interna u valutazzjonijiet tal-kontrolli mal-istituzzjoni kollha
      Il-permessi u l-awtorizzazzjonijiet regolatorji, b'mod partikolari f'dak li għandu x'jaqsam mal-użu ta' mudelli avvanzati għall-kalkolu tar-rekwiżiti ta' fondi proprji għal riskju ta' kreditu, tas-swieq u riskji operazzjonali
      Il-mudell tan-negozju ġenerali tal-istituzzjonijiet, il-vijabbiltà tiegħu u s-sostenibbiltà tal-istrateġija tal-istituzzjoni bbażata fuq ir-riżultati ta' analiżi tal-mudell ta' negozju mwettqa bħala parti mill-SREP skont il-Linji gwida tal-EBA għal metodoloġiji u proċeduri SREP komuni. Għal dan l-għan l-awtoritajiet jistgħu jużaw il-punteġġ SREP assenjat lill-mudell u lill-istrateġija tan-negozju
      Il-pożizzjoni tal-istituzzjoni fil-ġuriżdizzjonijiet li fihom topera f'termini ta' funzjonijiet kritiċi u linji ta' negozju ewlenin offruti f'kull ġuriżdizzjoni u s-sehem mis-suq tal-istituzzjoni (konċentrazzjoni)
      Jekk l-azzjonisti jkunux konċentrati jew mifruxa, b'mod partikolari meta jitqies in-numru ta' azzjonisti kwalifikati u l-limitu sa fejn l-istruttura azzjonarja jista' jkollha impatt fuq id-disponibbiltà ta' ċerti azzjonijiet ta' rkupru għall-istituzzjoni u l-għodod tar-riżoluzzjoni għall-awtorità ta' riżoluzzjoni
      L-istruttura ta' istituzzjoni f'termini ta' valutazzjoni dwar jekk l-istituzzjoni hijiex parti minn grupp u, jekk dan ikun il-każ, jekk il-grupp ikollux struttura kumplikata jew sempliċi filwaqt li jitqiesu l-interdipendenzi finanzjarji u operazzjonali
      It-tip ta' inkorporazzjoni tal-istituzzjoni f'kumpanija privata b'responsabbiltà limitata, kumpanija b'responsabbiltà limitata jew kull tip ieħor ta' kumpanija definit fi ħdan il-liġi nazzjonali
      Id-daqs tal-fond ta' garanzija f'dak li għandu x'jaqsam mat-total tal-fondi tal-istituzzjoni (IPS u sistemi oħra ta' solidarjetà reċiproka biss)
      It-tip ta' sistema ta' solidarjetà reċiproka u l-politiki u l-proċeduri tal-ġestjoni tar-riskju tagħha
      Il-grad ta' interkonnettività ma' parteċipanti oħra tal-IPS

         (1)  Jekk il-valuri tal-indikaturi skont id-definizzjonijiet preskritti f'dan l-Anness ma jkunux disponibbli minħabba l-fatt li entitajiet rilevanti, li jaqgħu fil-kamp ta' applikazzjoni ma jirrappurtawx fl-IFRS u li għalihom ir-rekwiżiti FINREP ma japplikawx, l-awtoritajiet kompetenti u ta' riżoluzzjoni għandhom jużaw l-indikaturi xierqa (eż. mill-GAAP nazzjonali). F'dan il-każ, jeħtieġ li l-awtoritajiet rilevanti jiżguraw li dawk l-indikaturi jiġu spjegati tajjeb u li jikkorrelataw kemm jista' jkun possibbli, mad-definizzjonijiet speċifikati f'dan il-mudell.

         (2)  L-“assi totali” jridu jiġu kkalkulati fuq bażi globali skont il-FINREP (l-IFRS jew il-GAAP) — F 01.01, ir-ringiela 380, il-kolonna 010.

         (3)  “Valur ta' derivattivi OTC” (nozzjonali) jrid jiġi kkalkulat fuq bażi globali f'konformità ma': FINREP (IFRS) → F 10.00, ir-ringieli 300 + 310 + 320, il-kolonna 030 + F 11.00, ir-ringieli 510 + 520 + 530, il-kolonna 030 jew FINREP (GAAP) → F 10.00, ir-ringieli 300 + 310 + 320, il-kolonna 050 + F 11.00, ir-ringieli 510 + 520 + 530, il-kolonna 030.


title: Regolament ta’ Implimentazzjoni tal-Kummissjoni (UE) Nru 351/2011 tal- 11 ta’ April 2011 li jemenda r-Regolament (UE) Nru 297/2011 li jimponi kundizzjonijiet speċjali dwar l-importazzjoni ta’ għalf u ikel li joriġina jew ġej mill-Ġappun wara l-aċċident fl-impjant nukleari ta’ Fukushima  Test b’relevanza għaż-ŻEE

text:
                  12.4.2011

                  MT

                  Il-Ġurnal Uffiċjali tal-Unjoni Ewropea

                  L 97/20

            REGOLAMENT TA’ IMPLIMENTAZZJONI TAL-KUMMISSJONI (UE) Nru 351/2011
      tal-11 ta’ April 2011
      li jemenda r-Regolament (UE) Nru 297/2011 li jimponi kundizzjonijiet speċjali dwar l-importazzjoni ta’ għalf u ikel li joriġina jew ġej mill-Ġappun wara l-aċċident fl-impjant nukleari ta’ Fukushima
      (Test b’relevanza għaż-ŻEE)
      IL-KUMMISSJONI EWROPEA,
      Wara li kkunsidrat it-Trattat dwar il-Funzjonament tal-Unjoni Ewropea,
      Wara li kkunsidrat ir-Regolament (KE) Nru 178/2002 tat-28 ta' Jannar 2002 li jistabbilixxi l-prinċipji ġenerali u l-ħtiġijiet tal-liġi dwar l-ikel, li jistabbilixxi l-Awtorità Ewropea dwar is-Sigurtà fl-Ikel u jistabbilixxi l-proċeduri fi kwistjonijiet ta' sigurtà tal-ikel (1), u b’mod partikolari l-Artikolu 53(1)(b)(ii) tiegħu,
      Billi:

                  (1)

                  L-Artikolu 53 tar-Regolament (KE) Nru 178/2002 jipprevedi l-possibbiltà li jiġu adottati miżuri ta’ emerġenza tal-Unjoni xierqa għall-ikel u l-għalf impurtati minn pajjiż terz biex tkun imħarsa s-saħħa pubblika, is-saħħa tal-annimali jew l-ambjent, u dan meta r-riskju ma jistax jiġi kkontrollat b’mod sodisfaċenti permezz ta’ miżuri li jittieħdu mill-Istati Membri individwalment.

                  (2)

                  Wara l-aċċident fl-impjant nukleari ta’ Fukushima fil-11 ta’ Marzu 2011, il-Kummissjoni ġiet infurmata li l-livelli tar-radjonuklidi f’ċerti prodotti tal-ikel li joriġinaw mil-Ġappun bħall-ħalib u l-ispinaċi jaqbżu l-livelli ta’ azzjoni fl-ikel applikabbli fil-Ġappun. Tali kontaminazzjoni tista’ tikkostitwixxi theddida għas-saħħa pubblika u tal-annimali fi ħdan l-Unjoni u għalhekk fil-25 ta’ Marzu 2011 ġie adottat ir-Regolament ta’ Implimentazzjoni tal-Kummissjoni (UE) Nru 297/2011 li jimponi kundizzjonijiet speċjali dwar l-importazzjoni ta’ għalf u ikel li joriġina jew ġej mill-Ġappun wara l-aċċident fl-impjant nukleari ta’ Fukushima (2).

                  (3)

                  Ir-Regolament (UE) Nru 297/2011 jipprevedi l-ħtieġa ta’ kontroll qabel l-esportazzjoni mill-awtoritajiet kompetenti tal-Ġappun. Il-livelli ta’ azzjoni għall-jodju, iċ-ċesju u l-plutonju fl-ikel ġew stabbiliti mill-awtoritajiet kompetenti tal-Ġappun. Il-Kummissjoni ġiet mgħarrfa fis-17 ta’ Marzu 2011 b’dawn il-livelli ta’ azzjoni applikabbli fil-Ġappun iżda kien indikat li dawn il-livelli ta’ azzjoni ġew adottati għalissa bħala valuri ta’ regolazzjoni provviżorji. L-awtoritajiet mill-Ġappun għarrfu wkoll lill-Kummissjoni li l-prodotti li ma jitħallewx jitqiegħdu fis-suq tal-Ġappun lanqas ma jitħallew li jiġu esportati. Issa sar evidenti li dawn il-livelli ta’ azzjoni se jiġu applikati fil-Ġappun għal perjodu itwal. Għalhekk, sabiex ikun hemm konsistenza bejn il-kontrolli ta’ qabel l-esportazzjoni mwettqa mill-awtoritajiet Ġappuniżi u l-kontrolli fuq il-livell tar-radjonuklidi mwettqa fuq l-għalf u l-ikel li joriġina jew ġej mill-Ġappun fid-dħul tal-UE, huwa xieraq li jiġu applikati fuq bażi provviżorja l-istess livelli massimi fl-UE għar-radjonuklidi fl-għalf u fl-ikel mill-Ġappun bħal-livelli ta' azzjoni applikabbli fil-Ġappun sakemm dawn ikunu aktar baxxi mill-valuri tal-UE.

                  (4)

                  Dan ir-Regolament huwa bla ħsara għal-livelli stabbiliti xjentifikament stipulati fir-Regolament tal-Kunsill (Euratom) Nru 3954/87 u r-Regolamenti tal-Kunsill (Euratom) Nru 944/89 u (Euratom) Nru 770/90 għall-applikazzjoni fil-każ ta’ aċċident nukleari fil-futur jew kwalunkwe każ ieħor ta’ emerġenza radjoloġika li taffettwa t-territorju tal-UE. Dan ir-Regolament japplika għall-isotopi ta’ stronzju u l-valuri huma stabbiliti fir-Regolament (Euratom) Nru 3954/87, billi ma hemm l-ebda valuri bħal dawn stabbiliti fil-Ġappun.

                  (5)

                  Billi għalissa hemm evidenza li l-għalf u l-ikel li joriġinaw minn ċerti reġjuni tal-Ġappun huma kkontaminati mir-radjonuklidi jodju-131, ċesju-134 u ċesju-137 u li ma hemm l-ebda indikazzjoni li l-għalf u l-ikel li joriġinaw jew ġejjin mill-Ġappun huma kkontaminati b’radjonuklidi oħra, huwa xieraq li jiġu ristretti l-kontrolli obbligatorji għal jodju-131, ċesju-134 u ċesju-137. L-Istati Membri jistgħu wkoll iwettqu analiżi fuq bażi volontarja għall-preżenza ta’ radjonuklidi oħra sabiex jiġbru informazzjoni dwar il-preżenza possibbli ta’ dawn ir-radjonuklidi oħra. Għalhekk huwa xieraq li jissemmew il-livelli massimi eżistenti fil-leġiżlazzjoni tal-UE jew il-livelli ta’ azzjoni applikati fil-Ġappun għar-radjonuklidi tal-elementi stronzju, plutonju u trans-plutonju fl-Anness II ta’ dan ir-Regolament.

                  (6)

                  Huwa għalhekk xieraq li r-Regolament (UE) Nru 297/2011 jiġi emendat skont dan.

                  (7)

                  Il-miżuri stipulati f’dan ir-Regolament huma skont l-opinjoni tal-Kumitat Permanenti dwar il-Katina Alimentari u s-Saħħa tal-Annimali,

            ADOTTAT DAN IR-REGOLAMENT:
      Artikolu 1
      Ir-Regolament (UE) Nru 297/2011 huwa emendat kif ġej

                  (1)

                  L-Artikolu 2 huwa emendat kif ġej:

                              (a)

                              Fil-paragrafu 3, it-tielet inċiż huwa sostitwit b'dan li ġej:

                                          “—

                                          fil-każ li l-prodott joriġina jew jiġi mill-prefetturi Fukushima, Gunma, Ibaraki, Tochigi, Miyagi, Yamagata, Niigata, Nagano, Yamanashi, Saitama, Tokyo u Chiba, il-prodott ma fihx livelli tar-radjonuklidi jodju-131, ċesju-134 u ċesju-137 ’il fuq mil-livelli massimi previsti fl-Anness II ta' dan ir-Regolament. Din id-dispożizzjoni tapplika wkoll għall-prodotti li joriġinaw mill-ibħra kostali ta’ dawn il-prefetturi, irrispettivament minn fejn dawn il-prodotti jaslu.”

                              (b)

                              Il-paragrafu 4 huwa sostitwit b’dan li ġej:
                              “4.   Il-mudell tad-dikjarazzjoni msemmi fil-paragrafu 3 huwa ppreżentat fl-Anness I. Id-dikjarazzjoni għandha tiġi ffirmata minn rappreżentant awtorizzat tal-awtoritajiet kompetenti Ġappuniżi u għall-prodotti li jaqgħu taħt it-tielet inċiż tal-paragrafu 3, għandha tiġi akkumpanjata minn rapport analitiku.”

                  (2)

                  L-Artikolu 7 huwa sostitwit b'dan li ġej:
                  “Artikolu 7
                  Prodotti li ma jkunux konformi
                  L-għalf u l-ikel li joriġinaw jew li ġejjin mill-Ġappun li ma jikkonformawx mal-livelli massimi msemmijin fl-Anness II ma għandhomx jitqiegħdu fis-suq. Tali għalf u ikel li ma jikkonformawx għandhom jintremew b’mod sigur jew jintbagħtu lura lejn il-pajjiż ta’ oriġini.”

                  (3)

                  L-Anness huwa sostitwit bit-test fl-Anness I ta' dan ir-Regolament.

                  (4)

                  Jiżdied Anness II ġdid, li t-test tiegħu jinsab fl-Anness II ta’ dan ir-Regolament.

            Artikolu 2
      Dħul fis-seħħ
      Dan ir-Regolament għandu jidħol fis-seħħ l-għada tal-jum tal-pubblikazzjoni tiegħu f'Il-Ġurnal Uffiċjali tal-Unjoni Ewropea.

         Dan ir-Regolament għandu jkun jorbot fl-intier tiegħu u japplika direttament fl-Istati Membri kollha.
         Magħmul fi Brussell, il-11 ta’ April 2011.

               Għall-Kummissjoni

               Il-President

            José Manuel BARROSO

         (1)  ĠU L 31, 1.2.2002, p. 1.

         (2)  ĠU L 80, 26.3.2011, p. 5.

         ANNESS I

         Test ta 'immaġni

            Dikjarazzjoni għall-importazzjoni fl-Unjoni Ewropea ta'
            … (*)
            Kodiċi tal-Kunsinna …
            Numru ta' Dikjarazzjoni …
            Skont id-dispożizzjonijiet tar-Regolament ta' Implimentazzjoni tal-Kummissjoni (UE) Nru 297/2011 li jimponi kundizzjonijiet speċjali dwar l-importazzjoni ta’ għalf u ikel li joriġina jew ġej mill-Ġappun wara l-aċċident fl-impjant nukleari ta’ Fukushima
            … (l-awtorità kompetenti msemmija fl-Artikolu 2(4))
            TIDDIKJARA li … (l-prodotti msemmijin fl-Artikolu 1)
            ta' din il-kunsinna magħmula minn: … (deskrizzjoni tal-kunsinna, il-prodott, in-numru u t-tip tal-pakketti, il-piż gross jew nett)
            imbarkata fil- … (post ta' imbarkazzjoni)
            fi … (data tal-imbarkazzjoni)
            minn … (identifikazzjoni tat-trasportatur)
            sejra lejn … (post u pajjiż ta' destinazzjoni)
            li ġejja mill-istabbiliment … (l-isem u l-indirizz tal-istabbiliment)
            ġiet maħsuda u/jew ipproċessata qabel il-11 ta' Marzu 2011
            toriġina jew ġejja minn prefettura għajr Fukushima, Gunma, Ibaraki, Tochigi, Miyagi, Yamagata, Niigata, Nagano, Yamanashi, Saitama, Tokyo u Chiba
            toriġina jew ġejja mill-prefetturi Fukushima, Gunma, Ibaraki, Tochigi, Miyagi, Yamagata, Niigata, Nagano, Yamanashi, Saitama, Tokyo u Chiba u tteħdilha kampjun fil- …(data), soġġett għall-analiżi laboratorja fil- … (data) fil- … (isem tal-laboratorju), biex jiġi ddeterminat il-livell tar-radjonuklidi jodju-131, ċesju-134 u ċesju-137, u r-riżultati analitiċi huma konformi mal-livelli massimi msemmija fl-Artikolu 2(3). Ir-rapport analitiku huwa mehmuż.
            Magħmul fi … fi …
            Timbru u firma ta' rappreżentant awtorizzat tal-awtorità kompetenti msemmija fl-Artikolu 2(4))
            Parti li għandha timtela mill-awtorità kompetenti fil-post ta’ spezzjoni fuq il-fruntiera jew fil-punt tad-dħul magħżul
            Il-kunsinna ġiet aċċettata biex tiġi ppreżentata għar-rilaxx għaċ-ċirkolazzjoni ħielsa mill-awtoritajiet doganali fl-Unjoni Ewropea
            Il-kunsinna MA ĠIETX aċċettata biex tiġi ppreżentata għar-rilaxx għaċ-ċirkolazzjoni ħielsa mill-awtoritajiet doganali fl-Unjoni Ewropea
            (Awtorità kompetenti, Stat Membru )
            Data
            Timbru
            Firma
            (*) Prodott u pajjiż tal-oriġini.

         ANNESS II

            Livelli massimi għall-oġġetti tal-ikel
             (1)
            (Bq/kg)

                     Ikel għat-trabi u għat-tfal żgħar

                     Ħalib u prodotti tal-ħalib

                     Oġġetti oħra tal-ikel għajr oġġetti tal-ikel likwidi

                     Oġġetti tal-ikel likwidi

                     Total ta’ Isotopi tal-istronzju, l-aktar Sr-90

                     75

                     125

                     750

                     125

                     Total ta’ Isotopi tal-jodju, l-aktar I-131

                     100  (2)

                     300  (3)

                     2 000

                     300  (3)

                     Total ta’ Isotopi li jarmu Alpha tal-elementi tal-plutonju u tat-trans-plutonju, l-aktar Pu-239, Am-241

                     1

                     1  (3)

                     10  (3)

                     1  (3)

                     Total tan-nuklidi l-oħra kollha li jonqsu bin-nofs fi żmien itwal minn 10 ijiem, l-aktar Cs-134 u Cs-137, għajr C-14 u H-3

                     200  (3)

                     200  (3)

                     500  (3)

                     200  (3)

            Livelli massimi għall-oġġetti tal-għalf
             (4)
            (Bq/kg)

                     Oġġetti tal-għalf

                     Total ta’ Cs-134 u Cs-137

                     500  (5)

                     Total ta’ Isotopi tal-jodju, l-aktar I-131

                     2 000  (6)

            (1)  Il-livell applikabbli għall-prodotti konċentrati jew imnixxfa huwa ikkalkulat fuq il-bażi tal-prodott rikostitwit bħala lest għal konsum.

            (2)  Sabiex tiġi żgurata l-konsistenza mal-livelli ta’ azzjoni li bħalissa huma applikati fil-Ġappun, dawn il-valuri jissostitwixxu, fuq bażi provviżorja, il-valuri stabbiliti fir-Regolament tal-Kunsill (Euratom) 3954/87.

            (3)  Sabiex tiġi żgurata l-konsistenza mal-livelli ta’ azzjoni li bħalissa huma applikati fil-Ġappun, dan il-valur jissostitwixxi, fuq bażi provviżorja, il-valur stabbilit fir-Regolament tal-Kunsill (Euratom) Nru 770/90.

            (4)  Il-livell massimu huwa relattiv għall-għalf li għandu kontenut ta’ umidità ta’ 12 %.

            (5)  Sabiex tiġi żgurata l-konsistenza mal-livelli ta’ azzjoni li bħalissa huma applikati fil-Ġappun, dan il-valur jissostitwixxi, fuq bażi provviżorja, il-valur stabbilit fir-Regolament tal-Kunsill (Euratom) Nru 770/90.

            (6)  Dan il-valur huwa stipulat fuq bażi provviżorja u meqjus bħala l-istess tal-oġġetti tal-ikel, sakemm issir valutazzjoni tal-fatturi ta’ trasferiment tal-jodju mill-oġġetti tal-għalf għall-prodotti tal-ikel.


title: Regolament ta' Implimentazzjoni tal-Kummissjoni (UE) 2016/1140 tat-8 ta' Lulju 2016 dwar il-klassifikazzjoni ta' ċerti prodotti fin-Nomenklatura Magħquda

text:
               14.7.2016

               MT

               Il-Ġurnal Uffiċjali tal-Unjoni Ewropea

               L 189/1

         REGOLAMENT TA' IMPLIMENTAZZJONI TAL-KUMMISSJONI (UE) 2016/1140
   tat-8 ta' Lulju 2016
   dwar il-klassifikazzjoni ta' ċerti prodotti fin-Nomenklatura Magħquda
   IL-KUMMISSJONI EWROPEA,
   Wara li kkunsidrat it-Trattat dwar il-Funzjonament tal-Unjoni Ewropea,
   Wara li kkunsidrat ir-Regolament (UE) Nru 952/2013 tal-Parlament Ewropew u tal-Kunsill tad-9 ta' Ottubru 2013 li jistabbilixxi l-Kodiċi Doganali tal-Unjoni (1), u b'mod partikolari l-Artikolu 57(4) u l-Artikolu 58(2) tiegħu,
   Billi:

               (1)

               Sabiex tiġi żgurata applikazzjoni uniformi tan-Nomenklatura Magħquda annessa mar-Regolament tal-Kunsill (KEE) Nru 2658/87 (2), jeħtieġ li jiġu adottati miżuri li jikkonċernaw il-klassifikazzjoni tal-prodotti msemmija fl-Anness ta' dan ir-Regolament.

               (2)

               Ir-Regolament (KEE) Nru 2658/87 stabbilixxa r-regoli ġenerali għall-interpretazzjoni tan-Nomenklatura Magħquda. Dawk ir-regoli japplikaw ukoll għal kull nomenklatura oħra li hija bbażata fuqha b'mod parzjali jew bis-sħiħ, jew li żżid kwalunkwe sottodiviżjoni magħha u li hija stabbilita b'dispożizzjonijiet speċifiċi tal-Unjoni, bl-għan li jiġu applikati t-tariffi u miżuri oħra relatati mal-kummerċ tal-oġġetti.

               (3)

               Skont dawk ir-regoli ġenerali, il-prodotti deskritti fil-kolonna (1) tat-tabella stabbilita fl-Anness għandhom jiġu kklassifikati taħt il-kodiċi NM indikat fil-kolonna (2), minħabba r-raġunijiet stabbiliti fil-kolonna (3) ta' dik it-tabella.

               (4)

               Jixraq li jiġi previst li l-informazzjoni vinkolanti dwar it-tariffi maħruġa fir-rigward tal-prodotti kkonċernati minn dan ir-Regolament u li ma tikkonformax ma' dan ir-Regolament tkun tista' tibqa' tiġi invokata mid-detentur, għal ċertu perjodu, skont l-Artikolu 34(9) tar-Regolament (UE) Nru 952/2013. Dak il-perjodu għandu jkun tliet xhur.

               (5)

               Il-Kumitat tal-Kodiċi Doganali ma ħariġx opinjoni fil-limitu ta' żmien stabbilit mill-President tiegħu,

         ADOTTAT DAN IR-REGOLAMENT:
   Artikolu 1
   Il-prodotti deskritti fil-kolonna (1) tat-tabella stabbilita fl-Anness għandhom jiġu kklassifikati fin-Nomenklatura Magħquda taħt il-kodiċi NM indikat fil-kolonna (2) ta' dik it-tabella.
   Artikolu 2
   L-informazzjoni vinkolanti dwar it-tariffi li ma tkunx konformi ma' dan ir-Regolament tista' tibqa' tiġi invokata skont l-Artikolu 34(9) tar-Regolament (UE) Nru 952/2013 għal perjodu ta' tliet xhur minn meta jidħol fis-seħħ dan ir-Regolament.
   Artikolu 3
   Dan ir-Regolament jidħol fis-seħħ fl-għoxrin jum wara dak tal-pubblikazzjoni tiegħu f'Il-Ġurnal Uffiċjali tal-Unjoni Ewropea.

      Dan ir-Regolament jorbot fl-intier tiegħu u japplika direttament fl-Istati Membri kollha.
      Magħmul fi Brussell, it-8 ta' Lulju 2016.

            Għall-Kummissjoni,

            F'isem il-President,

         Stephen QUEST

            Direttur Ġenerali għat-Tassazzjoni u l-Unjoni Doganali

      (1)  ĠU L 269, 10.10.2013, p. 1.

      (2)  Ir-Regolament tal-Kunsill (KEE) Nru 2658/87 tat-23 ta' Lulju 1987 dwar in-nomenklatura tat-tariffa u l-istatistika u dwar it-Tariffa Doganali Komuni ta' Dwana (ĠU L 256, 7.9.1987, p. 1).

      ANNESS

                  Deskrizzjoni tal-prodotti

                  Klassifikazzjoni (Kodiċi NM)

                  Raġunijiet

                  (1)

                  (2)

                  (3)

                              1.

                              Prodott fil-forma ta' kumpressa li tisħon waħedha biex itaffi l-uġigħ.
                              Il-kumpressa tkun magħmula minn materjal adeżiv maħsub biex jitwaħħal mal-ġilda (l-għonq, il-polz jew l-ispalla).
                              Il-prodott huwa magħmul minn materjal sintetiku ħafif li jadatta ruħu għall-forma tal-ġisem u fih għadd ta' diski li, meta jiġu esposti għall-arja, jiġġeneraw is-sħana.
                              Id-diski fihom trab tal-ħadid, faħam, melħ u ilma. Meta l-pakketti individwali li fihom il-kumpressa jinfetħu u jiġu esposti għall-arja, isseħħ reazzjoni eżotermika.

                  3824 90 96

                  Il-klassifikazzjoni hija ddeterminata mir-regoli ġenerali 1, 3(b) u 6 għall-interpretazzjoni tan-Nomenklatura Magħquda u l-kliem tal-kodiċijiet NM 3824 , 3824 90  u 3824 90 96 .
                  Id-diski li jinsabu fil-prodott jintużaw bħala sors ta' sħana minħabba r-reazzjoni eżotermika. Dan jagħti lill-prodott il-karatteristika essenzjali ta' preparazzjoni tal-intestatura 3824 .
                  Għaldaqstant il-prodott ma jistax jitqies bħala faxex u oġġetti simili tal-intestatura 3005 .
                  Għalhekk il-prodott għandu jiġi kklassifikat taħt il-kodiċi NM 3824 90 96 .

                              2.

                              Prodott fil-forma ta' ċinturin li jisħon waħdu biex itaffi l-uġigħ.
                              Iċ-ċinturin huwa magħmul minn materjal mhux adeżiv, li jitwaħħal permezz ta' strixxa awtoadeżiva.
                              Il-prodott huwa magħmul minn materjal sintetiku ħafif li jadatta ruħu għall-forma tal-ġisem u fih għadd ta' diski li, meta jiġu esposti għall-arja, jiġġeneraw is-sħana.
                              Id-diski fihom trab tal-ħadid, faħam, melħ u ilma. Meta l-pakketti individwali li fihom iċ-ċinturin jinfetħu u jiġu esposti għall-arja, isseħħ reazzjoni eżotermika.

                  3824 90 96

                  Il-klassifikazzjoni hija ddeterminata mir-regoli ġenerali 1, 3(b) u 6 għall-interpretazzjoni tan-Nomenklatura Magħquda u l-kliem tal-kodiċijiet NM 3824 , 3824 90  u 3824 90 96 .
                  Id-diski li jinsabu fil-prodott jintużaw bħala sors ta' sħana minħabba r-reazzjoni eżotermika. Dan jagħti lill-prodott il-karatteristika essenzjali ta' preparazzjoni tal-intestatura 3824 .
                  Għalhekk il-prodott għandu jiġi kklassifikat taħt il-kodiċi NM 3824 90 96 .


title: Regolament ta’ Implimentazzjoni tal-Kummissjoni (UE) Nru 257/2013 tal- 20 ta’ Marzu 2013 li jistabbilixxi l-valuri standard tal-importazzjoni għad-determinazzjoni tal-prezz ta' dħul ta' ċertu frott u ħxejjex

text:
               21.3.2013

               MT

               Il-Ġurnal Uffiċjali tal-Unjoni Ewropea

               L 79/27

         REGOLAMENT TA’ IMPLIMENTAZZJONI TAL-KUMMISSJONI (UE) Nru 257/2013
   tal-20 ta’ Marzu 2013
   li jistabbilixxi l-valuri standard tal-importazzjoni għad-determinazzjoni tal-prezz ta' dħul ta' ċertu frott u ħxejjex
   IL-KUMMISSJONI EWROPEA,
   Wara li kkunsidrat it-Trattat dwar il-Funzjonament tal-Unjoni Ewropea,
   Wara li kkunsidrat ir-Regolament tal-Kunsill (KE) Nru 1234/2007 tat-22 ta' Ottubru 2007 li jistabbilixxi organizzazzjoni komuni ta' swieq agrikoli u dwar dispożizzjonijiet speċifiċi għal ċerti prodotti agrikoli (Ir-Regolament Waħdieni dwar l-OKS) (1),
   Wara li kkunsidrat ir-Regolament ta’ Implimentazzjoni (UE) Nru 543/2011 tas-7 ta’ Ġunju 2011 li jippreskrivi regoli dettaljati dwar l-applikazzjoni tar-Regolament tal-Kunsill (KE) Nru 1234/2007 fir-rigward tas-setturi tal-frott u l-ħxejjex u tal-frott u l-ħxejjex ipproċessati (2) u b’mod partikolari l-Artikolu 136(1) tiegħu,
   Billi:

               (1)

               Ir-Regolament ta’ Implimentazzjoni (UE) Nru 543/2011 jistipula, skont ir-riżultat tan-negozjati kummerċjali multilaterali taċ-Ċiklu tal-Urugwaj, il-kriterji li bihom il-Kummissjoni tiffissa l-valuri standard għall-importazzjonijiet minn pajjiżi terzi, għall-prodotti u għall-perjodi stipulati fl-Anness XVI, il-Parti A tiegħu.

               (2)

               Il-valur standard tal-importazzjoni huwa kkalkulat kull ġurnata tax-xogħol skont l-Artikolu 136(1) tar-Regolament ta' Implimentazzjoni (UE) Nru 543/2011, billi jqis id-dejta varjabbli ta' kuljum. Għalhekk dan ir-Regolament għandu jidħol fis-seħħ fil-jum tal-pubblikazzjoni tiegħu f'Il-Ġurnal Uffiċjali tal-Unjoni Ewropea.

         ADOTTAT DAN IR-REGOLAMENT:
   Artikolu 1
   Il-valuri standard tal-importazzjoni msemmija fl-Artikolu 136 tar-Regolament ta’ Implimentazzjoni (UE) Nru 543/2011 huma stipulati fl-Anness għal dan ir-Regolament.
   Artikolu 2
   Dan ir-Regolament għandu jidħol fis-seħħ fil-jum tal-pubblikazzjoni tiegħu f'Il-Ġurnal Uffiċjali tal-Unjoni Ewropea.

      Dan ir-Regolament għandu jorbot fl-intier tiegħu u japplika direttament fl-Istati Membri kollha.
      Magħmul fi Brussell, l-20 ta’ Marzu 2013.

            Għall-Kummissjoni, F'isem il-President,
         José Manuel SILVA RODRÍGUEZ

            Direttur Ġenerali għall-Agrikoltura u l-Iżvilupp Rurali

      (1)  ĠU L 299, 16.11.2007, p. 1.

      (2)  ĠU L 157, 15.6.2011, p. 1.

      ANNESS
      Il-valuri standard tal-importazzjoni għad-determinazzjoni tal-prezz ta' dħul ta' ċertu frott u ħxejjex

                  (EUR/100 kg)

                  Kodiċi tan-NM

                  Kodiċi tal-pajjiż terz (1)

                  Valur standard tal-importazzjoni

                  0702 00 00

                  JO

                  97,3

                  MA

                  76,6

                  TN

                  101,2

                  TR

                  125,0

                  ZZ

                  100,0

                  0707 00 05

                  JO

                  194,1

                  MA

                  152,2

                  TR

                  162,7

                  ZZ

                  169,7

                  0709 91 00

                  EG

                  76,0

                  ZZ

                  76,0

                  0709 93 10

                  MA

                  44,1

                  TR

                  104,5

                  ZZ

                  74,3

                  0805 10 20

                  EG

                  52,0

                  IL

                  70,1

                  MA

                  66,7

                  TN

                  67,5

                  TR

                  68,5

                  ZZ

                  65,0

                  0805 50 10

                  TR

                  81,1

                  ZZ

                  81,1

                  0808 10 80

                  AR

                  116,3

                  BR

                  92,6

                  CL

                  132,0

                  CN

                  76,6

                  MK

                  32,3

                  US

                  168,3

                  ZA

                  101,5

                  ZZ

                  102,8

                  0808 30 90

                  AR

                  109,0

                  CL

                  119,8

                  CN

                  85,7

                  TR

                  171,6

                  US

                  194,3

                  ZA

                  99,4

                  ZZ

                  130,0

         (1)  In-nomenklatura tal-pajjiżi stabbilita bir-Regolament tal-Kummissjoni (KE) Nru 1833/2006 (ĠU L 354, 14.12.2006, p. 19). Il-kodiċi “ZZ” jirrappreżenta “ta’ oriġini oħra”.